Job.
38.
Wal brom det saiklon YAWEI det trubala God bin tok langa Job, 
“Wotfo yu oldei tok detmatj wen yu nomo sabi enijing? 
Yu gitredi blanga luk mi feis du feis na. Yu reken yu gin ensim ola kwestjan mi askim yu? 
Hau aibin meigim dijan wel? Yubin deya wen aibin meigim dijan graun? 
Yu sabi hubin spredimat en meshurum dijan wel? 
Wanim holdimap dijan graun blanga jidan gudwei? Hubin lainimap ola ston langa ola kona langa dijan wel? 
Ailibala langa det taim na ola sta bin sing, en ola einjul bin preisimbat mi gudbinjiwei. 
Hubin meigim det solwoda stap langa im ronwan pleis, 
en bin gaburrumap det solwoda garram klaud? 
Wal mi na. Aibin bildimap haibala wol raidaran langa det solwoda, en aibin lokimap det geit. 
En aibin tok, ‘Tharran strongbala weib blanga yu garra stap iya na! Im kaan gopas!’” 
Wal YAWEI bin kipgon tok langa Job, “Yu reken yubin dalim tharran san blanga gidap, en imbin lisin langa yu? 
Yu reken yubin holdim dijan wel en meigim im sheiksheik blanga meigim ola nogudbala pipul buldan jis laik wen yu sheikim das brom bleingkit? 
Wal wen det san gidap yu gin luk detlot hil brabli kliyawan, jis laik wen aibin peintim detlot. 
Detlot wikitmen laigim blanga wokaran ebri naitaim bat dei nomo laigim det deitaim, dumaji dei oldei lujim olabat pawa blanga dumbat ola nogudbala ting. 
Job, yubin godan en wokaran raitdan langa bodam langa det solwoda? 
Yubin luk tharran geit weya ola dedbala pipul oldei go thru? 
En hau big dijan wel? Yu dalim mi if yu sabi. 
Yu sabi weya det lait kaman brom en yu sabi weya det dakbala kaman brom? 
Yu reken yu gin deigimbek dubala langa dubala raitwan pleis? 
Ai reken yu gin dum tharran, dumaji yubin olredi bon langa det taim wen aibin meigim ebrijing, indit? 
Yubin deya langa detlot pleis weya mi oldei kipumbat ola sno en ola heilston? 
Ai kipum olabat deya blanga yusum blanga panishimbat en teikoba ol difrinwan kantri. 
Yu sabi weya tharran laitining im kaman brom, en weya det win brom sanraiswei bin go? 
Hu yu reken bin meigim det wei blanga det thanda stom? Hubin jandimbat detmatj rein 
langa detlot draiwan pleis weya nobodi jidan? 
Hu yu reken meigim det rein weya oldei tjeinjim det draiwan kantri en meigim det gras gro brabli longwan en jidan brabli grinwan? 
Hu det dedi blanga det dyu en det rein? 
Hu gibit laif langa det brabli kolwan rein 
weya im buldan kolwethataim, en detlot riba en bilibong go brabli aisiwan jis laik rok?” 
Wal YAWEI bin kipgon tok, “Yu gin meigim detlot sta gulum Sebensista en Sospen jidan gudwei garram olabat grup? 
Wal yu reken yu gin wekimat detlot sta en pudum olabat langa olabat rait pleis, detlot sta gulum Bigwan Dipa en Lilwan Dipa? 
Yu reken yu sabi detlot lowa blanga hebin? En yu reken yu gin meigim olabat jidan bos blanga dijan wel? 
Yu reken yu gin dalim detlot klaud blanga jandimdan bigmob rein, 
en det laitining gin lisin langa yu wen yu dalim im blanga dum? 
Yubin titjimbat ola bard blanga sabi wotaim det rein en fladwoda garra kaman? 
Yu reken yu gin kaundimap ola klaud o meigim ola rein buldan 
langa ola buldas en meigim brabli madiwan? 
“Wen detlot laiyan jidan hanggriwan yu go en album olabat hanting blanga olabat daga? 
Yu jandim ola enimul langa olabat kemp? 
En wen detlot lilwan kro jidan hanggriwan en olabat oldei jingat langa mi blanga daga, yu oldei gibitbat olabat daga blanga meigim olabat sedisfaid?” 
