Ola Saam.
122.
Aibin gudbinji wen deibin tok langa mi, “Kaman! Wi ol go langa det haus blanga YAWEI.” 
Wal wi iya na jandapbat insaid langa detlot geit blanga Jerusalem. 
Jerusalem im det taun weya deibin bildimap brabli gudwei, en weya ola pipul kaman mijamet nomo garram eni trabul. 
Dijan na det pleis weya ola klen blanga Isreil kaman mijamet blanga gibit theingks langa YAWEI jis laik imbin tok langa im wed. 
Iya na ola king blanga Isreil jidan blanga kotimbat olabat pipul. 
Askim God blanga larram ola pipul langa Jerusalem jidan gudbinjiwei. Prei langa God, “God, larram ol detlot pipul hu laigim yu jidan gudbinjiwei. 
Larram ol detlot pipul jidan gudbinjiwei deya insaid langa det wol blanga Jerusalem, en ola boswan jidan seifwan langa olabat bigwan haus.” 
Dumaji ai laigim main femili olabat en ol main fren olabat, ai askim God blanga larram olabat jidan gudbinjiwei. 
En dumaji ai laigim det haus blanga YAWEI, wi God, ai askim im blanga larram ebribodi langa Jerusalem jidan gudbinjiwei. 
